CELEX: C2005/057/66
Language: el
Date: 2005-03-05 00:00:00
Title: Υπόθεση Τ-7/05: Αγωγή της Επιτροπής των Ευρωπαϊκών Κοινοτήτων κατά της εταιρείας «ΠΑΡΘΕΝΩΝ Α.Ε.», που ασκήθηκε στις 11 Ιανουαρίου 2005

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/39
            
         Αγωγή της Επιτροπής των Ευρωπαϊκών Κοινοτήτων κατά της εταιρείας «ΠΑΡΘΕΝΩΝ Α.Ε.», που ασκήθηκε στις 11 Ιανουαρίου 2005
   (Υπόθεση Τ-7/05)
   (2005/C 57/66)
   Γλώσσα διαδικασίας: η ελληνική
   Η Επιτροπή των Ευρωπαϊκών Κοινοτήτων εκπροσωπούμενη από το Δημήτριο Τριανταφύλλου, νομικό σύμβουλό της, βοηθούμενο από το Νικόλαο Κορογιαννάκη, δικηγόρο, άσκησε ενώπιον του Πρωτοδικείου των Ευρωπαϊκών Κοινοτήτων στις 11 Ιανουαρίου 2005 προσφυγή κατά της «ΠΑΡΘΕΝΩΝ – ΑΝΩΝΥΜΟΣ ΕΤΑΙΡΕΙΑ ΟΙΚΟΔΟΜΙΚΩΝ – ΤΟΥΡΙΣΤΙΚΩΝ – ΒΙΟΜΗΧΑΝΙΚΩΝ – ΕΜΠΟΡΙΚΩΝ ΚΑΙ ΕΞΑΓΩΓΙΚΩΝ ΕΡΓΑΣΙΩΝ».
   Η ενάγουσα ζητεί από το Πρωτοδικείο:
   
               1.
            
            
               Να καταδικαστεί η εναγομένη να καταβάλει το ποσό των 325 452,80 Ευρώ, που αντιστοιχεί σε 259 800 Ευρώ ως κεφάλαιο και 65 652,80 Ευρώ ως τόκους υπερημερίας, μέχρι τη 10.01.2005
            
         
               2.
            
            
               Να καταδικαστεί η εναγομένη να καταβάλει επιπλέον τόκους ύψους 71,18 Ευρώ την ημέρα μέχρι την πλήρη αποπληρωμή της οφειλής και
            
         
               3.
            
            
               Να καταδικαστεί η εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, συνήψε με την εναγομένη ως συντονιστή και μέλος κοινοπραξίας σύμβαση η οποία εντασσόταν στην εφαρμογή των διατάξεων του ειδικού προγράμματος «έρευνας, τεχνολογικής ανάπτυξης και επίδειξης στον τομέα της Γεωργίας και Αλιείας». Η σύμβαση αφορούσε ειδικότερα στην εκτέλεση σχεδίου υπό τον τίτλο «εξεύρεση νέας μεθόδου για τον καθαρισμό και το ξεφλούδισμα φρούτων» και έπρεπε να εκτελεστεί εντός 24 μηνών από την 1η Σεπτεμβρίου 1998. Στα πλαίσια της σύμβασης η Επιτροπή ανέλαβε την υποχρέωση να συμβάλει οικονομικά στην καλή εκτέλεση του σχεδίου, σε ποσοστό 50 % των επιλέξιμων δαπανών και μέχρι ποσού 433 000 ECU.
   Επειδή το έργο δεν είχε ολοκληρωθεί κατά την προβλεπόμενη ημερομηνία (31/8/2000) ούτε η εναγομένη είχε καταθέσει επιστημονική έκθεση και έκθεση κόστους, όπως προβλεπόταν από τη σύμβαση, η Επιτροπή αποφάσισε να λύσει τη σύμβαση από την 24 Φεβρουαρίου 2001. Από τη μεταγενέστερη αλληλογραφία μεταξύ της εναγομένης και της Επιτροπής δεν προέκυψαν, κατά την άποψη της Επιτροπής, νέα στοιχεία που θα μπορούσαν να μεταβάλουν το περιεχόμενο της απόφασης της Επιτροπής.
   Με την αγωγή της η Επιτροπή επιδιώκει την επιστροφή του ποσού των 259 800 Ευρώ που κατέβαλε στην εναγομένη ως προκαταβολή της οικονομικής συμμετοχής της στην εκτέλεση του έργου καθώς και την καταβολή των οφειλομένων επί του ποσού αυτού τόκων, σύμφωνα με τις σχετικές διατάξεις του Ελληνικού δικαίου που είναι εφαρμοστέο σύμφωνα με τη σύμβαση.